পহেলগাঁও কাণ্ডের জের! গুজরাতে আটক প্রায় ১,০০০ বাংলাদেশি

ওয়েব ডেস্ক: কাশ্মীরের পহেলগাঁওয়ে ভয়াবহ জঙ্গি হামলার (Pahalgam Terror Attack) পর দেশজুড়ে নিরাপত্তা জোরদার করা হয়েছে। সেই সূত্র ধরেই শুক্রবার রাতভর এক বিশেষ অভিযান চালায় গুজরাত পুলিশ (Gujarat Police)। আর এই অভিযানে আহমেদাবাদ ও সুরাট থেকে মোট প্রায় ১০০০ বাংলাদেশি (Bangladeshi) নাগরিককে আটক করা হয়েছে বলে জানা গিয়েছে। অভিযোগ, তাঁরা অবৈধভাবে ভারতে প্রবেশ করে গুজরাতে কাজকর্ম করছিলেন। তাঁদের কারও কাছেই বৈধ নথিপত্র পাওয়া যায়নি বলে জানা গিয়েছে।

সূত্রের খবর, গুজরাত পুলিশের স্পেশাল অপারেশন গ্রুপ এবং স্থানীয় পুলিশের যৌথ অভিযানে প্রথমে আহমেদাবাদের বিভিন্ন জায়গা ঘিরে ধরপাকড় শুরু হয়। প্রথম কয়েক ঘণ্টাতেই ১০০-র বেশি বাংলাদেশি নাগরিক ধরা পড়ে। পরে তাঁদের দেওয়া তথ্যের ভিত্তিতে আরও অভিযান চালায় পুলিশ। পুলিশ রিপোর্ট অনুযায়ী, আহমেদাবাদ থেকে ৮৯০ এবং সুরাট থেকে আরও ১৩৪ জনকে আটক করা হয়েছে।

আরও পড়ুন: শিমলার রাজভবন থেকে সরল পাকিস্তানের পতাকা, এবার কী হবে?

উল্লেখ্য, শুক্রবারই স্বরাষ্ট্রমন্ত্রী অমিত শাহ (Amit Shah) সমস্ত রাজ্যের মুখ্যমন্ত্রীদের নির্দেশ দেন, যাতে রাজ্যে থাকা অবৈধ পাকিস্তানি নাগরিকদের চিহ্নিত করে দ্রুত ফেরত পাঠানোর ব্যবস্থা করা হয়। একই নির্দেশনা অনুপ্রবেশকারী বাংলাদেশিদের ক্ষেত্রেও কার্যকর করা হচ্ছে বলে জানা গিয়েছে। আটক করা ব্যক্তিদের জিজ্ঞাসাবাদের পর তাঁদের বাংলাদেশে ফেরত পাঠানোর প্রস্তুতি চলছে বলে খবর গুজরাত প্রশাসন সূত্রের।

বিশেষজ্ঞদের দাবি, আগস্ট মাসে বাংলাদেশে রাজনৈতিক পরিবর্তনের পর থেকে সীমান্ত পেরিয়ে ভারতে অনুপ্রবেশের প্রবণতা বেড়েছে। সম্প্রতি বাংলাদেশে জঙ্গি সংগঠন আনসারুল্লা বাংলা টিমের তৎপরতা বেড়েছে, যা ভারতের জন্যও উদ্বেগের কারণ হয়ে দাঁড়িয়েছে। আশঙ্কা করা হচ্ছে, সাধারণ অনুপ্রবেশকারীদের সঙ্গে লুকিয়ে জঙ্গিরাও ভারতে ঢুকে পড়তে পারে। তাই দেশজুড়ে বৃদ্ধি করা হয়েছে নিরাপত্তা ব্যবস্থা।